PERUSTELUT

1.Ehdotuksen kohde

Tämä ehdotus koskee päätöstä Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan Euro–Välimeri-assosiaatiosopimuksella perustetussa assosiaatiokomiteassa unionin puolesta otettavan kannan vahvistamisesta, silloin kun tämän elimen on määrä antaa assosiaatiokomitean päätös Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan välisen assosiaation perustavan Euro–Välimeri-sopimuksen pöytäkirjan 3 niiden määräysten muuttamisesta, jotka koskevat käsitteen ”peräisin olevat tuotteet” (alkuperätuotteet) määrittelyä ja luetteloa ei-alkuperäaineksiin sovellettavista valmistus- tai käsittelytoimista, jotka on tehtävä, jotta tietyt tuoteluokat, jotka on valmistettu Jordanian hašemiittisen kuningaskunnan alueella ja jotka liittyvät työpaikkojen luomiseen Syyrian pakolaisille ja jordanialaisille, voivat saada alkuperäaseman.

2.Ehdotuksen tausta

2.1.EU:n ja Jordanian assosiaatiosopimus

Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan Euro–Välimeri-assosiaatiosopimuksen, jäljempänä ’EU:n ja Jordanian assosiaatiosopimus’ tai ’sopimus’, tarkoituksena on edistää kahdenvälistä vapaakauppaa Jordanian kanssa ensimmäisenä askeleena laajemman alueellisen Euro–Välimeri-vapaakauppa-alueen perustamiseksi. EU:n ja Jordanian assosiaatiosopimuksella luotiin perusta vastavuoroiselle tullien vapauttamiselle teollisuus- ja maataloustuotteiden kaupassa. Assosiaatiosopimuksella perustetaan vapaakauppa-alue, jonka nojalla Jordanialla on etuuskohteluun perustuva erittäin kattava pääsy EU:n markkinoille; vain muutamia tuotteita ei voida tuoda EU:n markkinoille tullitta ja kiintiöttä. Jordanian vienti EU:hun ei ole kuitenkaan reagoinut tämän etuuskohteluun perustuvan pääsyn tarjoamiin mahdollisuuksiin ja pysyy sitkeästi alhaisella tasolla. EU:n tuonti Jordaniasta on kasvanut 314 miljoonasta eurosta (vuonna 2002) 357 miljoonaan euroon (vuonna 2017). Kasvua oli siis 43,5 miljoonaa euroa (14 prosenttia). Tämän tuonnin arvo on kuitenkin sopimuksen voimassaoloaikana vaihdellut. Tuonti oli korkeimmillaan vuonna 2015, jolloin se oli 386 miljoonaa euroa, mutta on sen jälkeen vähentynyt. Sopimus tuli voimaan 1. toukokuuta 2002.

2.2.EU:n ja Jordanian assosiaatiokomitea

EU:n ja Jordanian assosiaatiokomitea on EU:n ja Jordanian assosiaatiosopimuksella perustettu elin, joka vastaa sopimuksen täytäntöönpanosta. Lisäksi se on toimivaltainen päättämään sopimuksen hallinnoinnista.

2.3.Suunniteltu EU:n ja Jordanian assosiaatiokomitean säädös

EU:n ja Jordanian assosiaatiokomitean on määrä hyväksyä päätös, joka koskee Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan välisen assosiaation perustavan Euro–Välimeri-sopimuksen pöytäkirjan 3 niiden määräysten muuttamisesta, jotka koskevat käsitteen ”peräisin olevat tuotteet” (alkuperätuotteet) määrittelyä ja luetteloa ei-alkuperäaineksiin sovellettavista valmistus- tai käsittelytoimista, jotka on tehtävä, jotta tietyt tuoteluokat, jotka on valmistettu Jordanian hašemiittisen kuningaskunnan alueella ja jotka liittyvät työpaikkojen luomiseen Syyrian pakolaisille ja jordanialaisille, voivat saada alkuperäaseman, 19. heinäkuuta 2016 annetun EU:n ja Jordanian assosiaatiokomitean päätöksen N:o 1/2016 ehtojen muuttamista, jäljempänä ’suunniteltu säädös’. Päätöksessä N:o 1/2016 säädettiin niiden alkuperäsääntöjen kohdennetusta ja ajallisesti rajoitetusta yksinkertaistamisesta, jotka jordanialaisten viejien on täytettävä voidakseen hyötyä EU:n ja Jordanian assosiaatiosopimuksen nojalla jo myönnetystä anteliaasta etuuskohteluun perustuvasta pääsystä.

Suunnitellun säädöksen tarkoituksena on muuttaa lisää järjestelmän hyödyntämiseen liittyviä vaatimuksia, joita on sovellettu päätöksen N:o 1/2016 voimaantulosta lähtien.

Suunnitellusta säädöksestä tulee osapuolia sitova sopimuksen 94 artiklan 2 kohdan mukaisesti; mainitussa kohdassa määrätään seuraavaa: ”Se tekee päätöksensä osapuolten yhteisellä sopimuksella. Tehdyt päätökset sitovat osapuolia, joiden on toteutettava niiden täytäntöönpanemiseksi tarvittavat toimenpiteet”.

3.Unionin puolesta otettava kanta

Syyrian kriisillä ja tästä seuranneella pakolaisten virralla ja heidän pitkittyneellä oleskelullaan on ollut huomattavan kielteinen vaikutus Jordanian talouteen, sillä se on heikentänyt Jordanian perinteistä kauppaa ja aiheuttanut sille häiriötä. Tällä on ollut vaikutusta työpaikkojen luomiseen, maahan tehtyihin investointeihin ja matkailuun.

Jordanian taloudellisen toiminnan piristämiseksi EU:n ja Jordanian assosiaatiokomitea sopi 19. heinäkuuta 2016 niiden alkuperäsääntöjen kohdennetusta ja ajallisesti rajoitetusta yksinkertaistamisesta, jotka jordanialaisten viejien on täytettävä voidakseen hyötyä EU:n ja Jordanian assosiaatiosopimuksen nojalla jo myönnetystä anteliaasta etuuskohteluun perustuvasta pääsystä.

Yksinkertaistettua alkuperäsääntöjärjestelmää sovelletaan kymmenen vuoden ajan, ja se kattaa 52 harmonoituun järjestelmään sisältyvää ryhmää. Nämä koskevat hyvin erityyppisiä teollisuustuotteita, ja niihin kuuluu sekä sellaisia tuotteita, joita Jordania tätä nykyä vie pieniä määriä EU:hun, että muita, joilla ei tällä hetkellä käydä kauppaa. Tämän järjestelmän puitteissa käyttöön otetut vaihtoehtoiset alkuperäsäännöt ovat niitä, joita EU soveltaa tuontiin vähiten kehittyneistä maista EU:n ”kaikki paitsi aseet” -aloitteen nojalla.

Jotta viejät voisivat käyttää näitä vaihtoehtoisia alkuperäsääntöjä, tuotannon on tapahduttava yhdellä valikoiduista 18 kehittämis- ja teollisuusalueesta Jordaniassa ja tuotantolaitoksissa työskentelevästä työvoimasta vähintään tietyn osan on oltava Syyrian pakolaisia (15 prosenttia aluksi ja 25 prosenttia kolmannesta vuodesta lähtien eli 19. heinäkuuta 2018 jälkeen). Jordania ehdotti näitä 18:aa aluetta tietyin perustein, joita ovat muun muassa niiden kyky houkutella investointeja, aloitteeseen kuuluvia tavaroita tuottavien vakiintuneiden teollisuudenalojen sijoittuminen alueelle, köyhyysaste ja työttömien syyrialaisten ja jordanialaisten suuri määrä samoin kuin logistiset syyt, kuten tiet, lentokentät ja satamat.

Molemmat osapuolet haluavat alkuperäsääntöjä koskevan järjestelmän avulla antaa talouden toimijoille lisää kannustimia järjestelmän käyttöön. Tähän mennessä yksitoista yritystä on rekisteröitynyt järjestelmään, ja neljä niistä vei tuotteitaan EU:hun yhteensä 2,3 miljoonan euron arvosta.

Alkuperäsääntöjä koskevan järjestelmän täytäntöönpanoa käsitelleessä ensimmäisessä raportissaan Jordania esitti lukuisia pyyntöjä järjestelmässä edellytettyjen perusteiden muuttamiseksi.